《和简叔向伯先生仲谦倪公》
元代·朱希晦

我家雁荡南，啸傲云松下。平生伯牙弦，不恨知音寡。

晚交倪与伯，荏苒几寒夏。骐驎日千里，鼓车岂合驾。

缅思昌黎公，低头拜东野。文润三峡流，毫端恣挥洒。

奋飞既胡越，有怀不可写。新诗来启予，沧江珠盈把。

于时月露清，竹叶滟金斝。遗音锵钧韶，古意薄风雅。

遥瞻德星聚，烱烱光照夜。汉廷方渴贤，平步登金马。

譬如磥砢材，匠石岂云舍。宁为汲黯戆，无效齐王假。

披肝见精诚，结舌类喑哑。古来英雄人，起自耕隐者。

作者简介：温州乐清人。顺帝至正末隐居瑶山，与四明吴主一、萧台赵彦铭吟咏雁山中，称雁山三老。明初荐于朝，命未至而卒。有《云松巢集》。